b'\n_START_ARTICLE_\nSetge de Haarlem\n_START_SECTION_\nLa campanya\n_START_PARAGRAPH_\nDespr\xc3\xa9s de la presa de Brielle a mans dels captaires del mar, la ciutat va trigar un temps a unir-se a la revolta contra Felip II a causa de la retic\xc3\xa8ncia dels funcionaris, tot i que finalment el 4 de juliol de 1572 es va posar a favor del pr\xc3\xadncep d\'Orange._NEWLINE_Durant la campanya d\'aquella tardor de 1572 la ciutat de Zutphen va ser presa, el 17 de novembre i els seus habitants foren assassinats per les tropes espanyoles. L\'1 de desembre li va tocar a Naarden que va c\xc3\xb3rrer la mateixa sort._NEWLINE_La ciutat d\'Amsterdam que encara era lleial a Felip II, va fer arribar a Haarlem el missatge de qu\xc3\xa8 era possible arribar a una soluci\xc3\xb3 negociada amb Don Fadrique, motiu pel qual la ciutat va enviar una delegaci\xc3\xb3 de quatre membres a iniciar les negociacions. El governador de la ciutat va conv\xc3\xa8ncer a la mil\xc3\xadcia de romandre fidel a Guillem d\'Orange i va substituir a l\'administraci\xc3\xb3 de la ciutat per personatges afins a Guillem._NEWLINE_Quan la delegaci\xc3\xb3 enviada a Amsterdam va tornar se\'ls va condemnar per tra\xc3\xafci\xc3\xb3 i van ser enviats al pr\xc3\xadncep Guillem.\n_START_SECTION_\nEl setge\n_START_PARAGRAPH_\nDespr\xc3\xa9s d\'establir-se el setge ja el dia 18 de desembre s\'ha situat la primera bateria de canons i, precipitadament, el dia 20 es d\xc3\xb3na el primer assalt al revell\xc3\xad que fracassa i obliga a Don Fadrique a establir un setge en tota regla._NEWLINE_La dificultat en a\xc3\xafllar completament a la ciutat de l\'exterior va ser el motiu de la llarga durada del setge, ja que els assetjats rebien cont\xc3\xadnuament provisions i refor\xc3\xa7os de l\'exterior. La proximitat del llac Haarlemmermeer permetia un enviament de refor\xc3\xa7os mitjan\xc3\xa7ant embarcacions, i al gelar-se els camps i canals mitjan\xc3\xa7ant trineus arrossegats per mules. Els holandesos tamb\xc3\xa9 van utilitzar homes cal\xc3\xa7ats amb patins per a fer arribar prove\xc3\xafments a la ciutat. Els assetjats feien sortides freq\xc3\xbcents en les quals atacaven a les tropes espanyoles i durant les quals aprofitaven per introduir queviures. Es donava el cas que la situaci\xc3\xb3 dels assetjadors era pitjor que la dels assetjats, ja que les l\xc3\xadnies de subministrament de l\'ex\xc3\xa8rcit espanyol estaven tallades constantment pels rebels holandesos._NEWLINE_El 17 de gener es va conquerir el revell\xc3\xad. Va seguir una guerra de mines en la qual els espanyols van intentar fer volar les defenses de la ciutat i els holandesos cavaven contramines per fer volar les mines dels espanyols. El 31 de gener es va llan\xc3\xa7ar un altre assalt que de nou va acabar en frac\xc3\xa0s._NEWLINE_Finalment el 29 de mar\xc3\xa7 amb l\'ajut de la ciutat d\'Amsterdam, els espanyols van tallar els accessos a Haarlem pel llac, a\xc3\xafllant completament a la ciutat. Des de l\'exterior es va intentar entrar subministraments a la ciutat mitjan\xc3\xa7ant homes equipats amb perxes per salvar els obstacles a trav\xc3\xa9s dels canals i zones inundades._NEWLINE_Amb la cont\xc3\xadnua arribada de refor\xc3\xa7os per les tropes de Don Fadrique i la millora en l\'arribada dels subministraments per l\'ex\xc3\xa8rcit espanyol, l\'encerclament es va fer impenetrable. Gr\xc3\xa0cies a la captura d\'un desertor, Don Fadrique va tenir not\xc3\xadcia de l\'escassetat i la fam que comen\xc3\xa7aven a patir a la ciutat i sense llan\xc3\xa7ar cap altre assalt, va esperar a rendir-la per gana._NEWLINE_El 8 de juliol el pr\xc3\xadncep d\'Orange va intentar amb 5.000 homes entrar subministraments a la ciutat, patint grans p\xc3\xa8rdues i perdent els aliments que transportaven. Les tropes espanyoles van desfilar davant les muralles de Haarlem amb les ensenyes capturades a les tropes de Guillem per donar-los-hi a entendre que ja no hi havia esperan\xc3\xa7a. La ciutat es va rendir el dia 14. Mitjan\xc3\xa7ant el pagament de 250.000 florins van evitar el saqueig i mort dels seus habitants, tot i que es va penjar a m\xc3\xa9s de dos mil dels seus defensors.\n_START_SECTION_\nEl resultat\n_START_PARAGRAPH_\nEncara que finalment fossin derrotats, la prolongada resist\xc3\xa8ncia de la ciutat de Haarlem va ser una vict\xc3\xb2ria moral dels holandesos, que van demostrar que era possible resistir-se a l\'ex\xc3\xa8rcit espanyol._NEWLINE_El cost en diners i en homes del setge de Haarlem va resultar prohibitiu per a l\'economia de la corona. Quinze dies despr\xc3\xa9s de la presa de la ciutat, els ter\xc3\xa7os s\'amotinaven per falta de pagues perdent aix\xc3\xad l\'efecte de la conquesta._NEWLINE_La brutalitat i el salvatgisme que ambdues parts van balafiar en el setge de Haarlem es posa de manifest en accions com la decapitaci\xc3\xb3 d\'un neerland\xc3\xa8s per tirar el seu cap als defensors, al que van respondre amb la decapitaci\xc3\xb3, el 27 de maig d\'onze presoners lleials a la corona espanyola, per despr\xc3\xa9s llan\xc3\xa7ar el seu cap contra les atacants amb la seg\xc3\xbcent nota:_NEWLINE_"Els de Haarlem paguen als d\'Alba perqu\xc3\xa8 no prossegueixi amb la guerra per no haver pagat la D\xc3\xa8cima, deu caps i per usura de la dilaci\xc3\xb3 afegeixen l\'onz\xc3\xa8" fent al\xc2\xb7lusi\xc3\xb3 al tribut imposat pel duc per finan\xc3\xa7ar l\'ex\xc3\xa8rcit.'